የጨርቃጨርቅ መስፋፋት ለጥጥ ምርት ምርታማነት ትልቅ ዓቅም እየፈጠረ ነው -ኢንስቲትዩቱ
የጨርቃጨርቅ ፋብሪካዎች መስፋፋት ለጥጥ ምርት መስፋፋት ትልቅ ዓቅም እየፈጠረ መሆኑን የኢትዮጵያ ጨርቃጨርቅ ልማት ኢንስቲትዩት ገለጸ፡፡የኢትዮጵያ ጨርቃጨርቅ ልማት ኢንስቲትዩት ኮርፖሬት ኮሙኒኬሽን ዳይሬክቶሬት ዳይሬክተር አቶ ባንትይሁን ገሰሰ ለዋልታ ዛሬ እንደገለጹት፤በሀገሪቱ ካሉት 196 የጨርቃጨርቅ ፋብሪካዎች 80ዎቹ የውጭ ኩባንያዎች ናቸው ፡፡በተለይም መንግስት በሀዋሳ፣በመቐለና በሌሎችም የሀገሪቱ አከባቢዎች የተገነቡትና እየተገነቡ ያሉት የኢንዳስትሪ ፓርኮች ባብዛኛው የጨርቃጨርቅና አልባሳት ምርት የሚመረትባቸው ናቸው ፡፡ስለሆነም የጨርቃጨርቅ እና አልባሳት ዘርፍ መስፋፋት ደግሞ ጥራት ያለው ጥጥ ፍላጎትም እንዲሰፋ እያደረገው መሆኑን አስረድተዋል ፡፡በዚሁም በተጠናቀቀው በጀት ዓመት ከ550 ሺህ እስከ 600ሺህ ኵንታል የተዳመጠ ጥጥ ለፋብሪካዎቹ መቅረቡን አስታውቀዋል ፡፡ይህም ዓምና ለፋብሪካዎቹ ከቀረበው ሲነጻጸር ያሁኑ በ170 ሺህ ኩንታል ብልጫ ማሳየቱን ነው የገለጹት ፡፡የጥጥ አቅርቦትም እየጨመረ መሄድ አለበት ያሉት ዳይሬክተሩ ፤አገሪቱ ካላት ለጥጥ ልማት የተመቸ የአየር ሁኔታ፣ ሰፊ የኢንቨስትመንት ቦታና የሰው ኃይል ዓቅም አኳያ ሲታይ ለጨርቃጨርቅ ዘርፍም ትልቅ ዓቅም መሆኑን አመልክተዋል ፡፡በዘርፉ ከ90 ሺህ በላይ ስራ አጥና ስራ ፈላጊ ሰዎች የስራ ዕድል መፈጠሩን አቶ ባንተይሁን አስታውቀዋል፡፡በቀጣይ ፋብርካዎቹና አምራቹ ተቀናጅቶ መንቀሳቀስ  ልዩ ትኩረት ያስፈልገዋል ነው ያሉት  ፡፡ለዚህም ለአነስተኛ አርሶ አደሩ ጥጥን በስፋትና በጥራት እንዲያመርትና በገበያ ተወዳዳሪ የሆነ ምርት ማቅረብ እንዲችል ባለሙያዎች እስከ ታች ወርደው ስልጠና እየሰጡ መሆናቸውን አመልክተዋል ፡፡በተጠናቀቀ በጀት ዓመት ወደ ውጭ አገሮች ከተላኩ ከድርናማግ፣ከጨርቃጨርቅ ና አልባሳት ከ89 ሚሊየን ዶላር ገቢ እንደተገኘ መገለጹ ይታወቃል ፡፡